অস্ট্রেলিয়ায় সেঞ্চুরি হাঁকিয়ে ফের বিশ্বসেরা রোহিত! গড়লেন বিরল নজির

ওয়েব ডেস্ক: দীর্ঘ সময় পর অজিভূমে ভারতীয় দলের জার্সি গায়ে মাঠে দেখা গিয়েছে রোহিত শর্মাকে (Rohit Sharma)। ওয়ানডে সিরিজের প্রথম এক ম্যাচে সেভাবে নজর না কাড়লেও দ্বিতীয় ম্যাচে হাফ-সেঞ্চুরি এবং তৃতীয় ম্যাচে নিজের মেজাজে সেঞ্চুরি হাঁকান তিনি। সেই সুবাদে আবারও ইতিহাসে নাম লেখালেন হিটম্যান। ৩৮ বছর ১৮২ দিন বয়সে এক দিনের ক্রিকেটে বিশ্বের এক নম্বর ব্যাটার হলেন তিনি। এতদিন পর্যন্ত এই কৃতিত্ব ছিল তরুণ শুভমন গিলের দখলে, এবার সেই জায়গা দখল করলেন ‘হিটম্যান’।

অস্ট্রেলিয়ার (India Vs Australia) বিরুদ্ধে প্রথম ম্যাচে ব্যর্থ হলেও পরের দুটি ম্যাচে রোহিত ছিলেন অনবদ্য। তিন ম্যাচে তিনি মোট ২০২ রান করেন। শেষ ম্যাচে শতরানের পাশাপাশি পেলেন সিরিজ সেরা ক্রিকেটারের পুরস্কারও আসে তাঁরই ঝুলিতে। রোহিতের এই ধারাবাহিকতা এক দিনের ক্রিকেটে তাঁকে বিশ্বসেরার আসন ফিরিয়ে দিল।

আরও পড়ুন: ইডেনে ৮ উইকেট! শামির পারফরম্যান্স দেখে কি মন গলবে BCCI–র?

আইসিসি-র সর্বশেষ র‌্যাঙ্কিং (ICC Men’s ODI Ranking) অনুযায়ী, রোহিত শর্মা রয়েছে এক নম্বরে, তাঁর রেটিং পয়েন্ট ৭৮১। দ্বিতীয় স্থানে রয়েছেন আফগানিস্তানের ইব্রাহিম জাদরান, তাঁর রেটিং পয়েন্ট ৭৬৪। এদিনে শীর্ষস্থান থেকে তৃতীয় স্থানে নেমে গিয়েছেন শুভমন গিল। ভারতীয় দলের আরেক সিনিয়র ব্যাটার বিরাট কোহলি রয়েছেন ছ’নম্বরে, আর শ্রেয়স আয়ার ন’নম্বরে উঠে এসেছেন।

এর আগে শচীন তেন্ডুলকরই (Sachin Tendulkar) ছিলেন একমাত্র ভারতীয়, যিনি ৩৮ বছর বয়সের পরও বিশ্বের এক নম্বর ব্যাটার হয়েছিলেন। ২০১১ সালে টেস্ট র‌্যাঙ্কিংয়ে এই নজির গড়েছিলেন তিনি। সেই কীর্তিরই পুনরাবৃত্তি করলেন রোহিত। যদিও হিটম্যানের এই নজির এল অন্য ফরম্যাটে। এর মাধ্যমে আবারও তিনি প্রমাণ করলেন যে, বয়স কেবল সংখ্যা মাত্র, ইচ্ছে থাকলে অভিজ্ঞতা ও অধ্যবসায়ে সফল হওয়া যায়।

দেখুন আরও খবর:

The post অস্ট্রেলিয়ায় সেঞ্চুরি হাঁকিয়ে ফের বিশ্বসেরা রোহিত! গড়লেন বিরল নজির first appeared on KolkataTV.